internet vaartha 105 Views
న్యూఢిల్లీ : స్టాక్‌ మార్కెట్ల పర్యవేక్షణ సంస్థ సెబి యునైటెడ్‌ స్పిరిట్స్‌లో మాల్యా, డియోజియో మధ్యజరిగిన లావాదేవీలపై స్పిరిట్స్‌ అధికారులను విచారించాలని నిర్ణయించింది. యుఎస్‌ఎల్‌ బోర్డు నుంచి వైదొలిగినందుకుగాను డియోజియో మాల్యాకు 75 మిలియన్‌ డాలర్ల ప్యాకేజిని ప్రకటించింది. ఈ ప్యాకేజికి సంబంధించిన చట్టపరమైన నియమ నిబంధనలు అనుసరించిందీలేనిదీ సెబి విచారిస్తోంది. ఈనెల 9వ తేదీనే యునైటెడ్‌ స్పిరిట్స్‌ కంపెనీ తాజాగా మాల్యా హయాంలో 1200 కోట్ల రూపాయలు కంపెనీ నుంచి మాల్యాకు చెందిన ఇతర ఆస్తులకు సంస్థలకు బదలాయించారని ఆరోపించింది. ఫోర్స్‌ఇండియా, వాట్సన్‌ ఇండియా, కింగ్‌ఫిషర్‌ ఎయిర్‌లైన్స్‌కు ఈ నిధులు బదలాయించినట్లు చెపుతున్నారు. సెబిదర్యాప్తు విభాగం ఈ విచారణను చేపట్టింది. కంపెనీ నిఘా విభాగంనుంచి అందిన నివేదిక మేరకు ఈ దర్యాప్తును ప్రారంభిస్తున్నట్లు సెబి వెల్లడిం చింది. అలాగేకార్పొరేట్‌ వ్యవహారాల మంత్రిత్వ శాఖ సహకారం కూడా తీసుకుంటున్నట్లు సమాచారం. యునైటెడ్‌ స్పిరిట్స్‌లోని డైరెక్టర్లు, స్వతంత్ర సభ్యుల పాత్రపై కూడా సెబి దృష్టి సారించింది. కంపెనీని ఆడిట్‌చేసిన ఆడిటర్లు కార్యకలాపాలపై కూడా విచారణచేస్తోంది. 201-2013 సంవత్సరాలమధ్య లావాదేవీలపై సెబి స్కాన్‌ చేస్తోంది. ఎన్‌ఫోర్స్‌మెంట్‌ డైరెక్టరేట్‌ కూడా ఆడిటింగ్‌ సంస్థ ఎర్నెస్ట్‌ అండ్‌ యంగ్‌ నివేదిక ఆధారంగా ముందుకు సాగుతోంది. ప్రైస్‌వాటర్‌ కూపర్స్‌యుకె సంస్థ గడచిన ఏడాది ఏప్రిల్‌ 2015లో అందచేసిన నివేదిక మేరకు మాల్యాను యుఎస్‌ఎల్‌ ఛైర్మన్‌ పదవినుంచి తప్పించాల్సివచ్చింది. ఇందుకుగాను బ్రిటన్‌సంస్థ మాల్యాకు 75 మిలియన్‌ డాలర్ల ప్యాకేజి ని ప్రకటించింది. ఇదిలా ఉండగా యునైటెడ్‌ స్పిరిట్స్‌లో తాము తీసుకున్ననిర్ణయాలన్నీ అప్పటి వాటా దారులు, డైరెక్టర్ల బోర్డు ఆమోదం మేరకు మాత్రమే జరిగాయని, 1235 కోట్ల రూపాయలు అక్రమంగా దారిమళ్లించినట్లు చెపుతున్న లెక్కలు వాస్తవం కాదని, ఇందులో తన ప్రమేయం ఏమీ ఉండదని, డైరెక్టర్ల బోర్డు, వాటాదారుల అనుమతులతోనే అన్నీ అమలయ్యాయని మాల్యా తీవ్రంగా ఖండించారు.